b'\n_START_ARTICLE_\nAcer shirasawanum\n_START_SECTION_\nBeskrivelse\n_START_PARAGRAPH_\nAcer shirasawanum er et lille, l\xc3\xb8vf\xc3\xa6ldende tr\xc3\xa6 med en t\xc3\xa6tgrenet, kuplet v\xc3\xa6kstform. Barken er f\xc3\xb8rst r\xc3\xb8dlig og glat. Senere bliver den gr\xc3\xb8n og til sidst kan gamle grene og stammen blive gr\xc3\xa5brune, men stadig glatte._NEWLINE_Knopperne er modsat stillede, kegleformede og r\xc3\xb8dlige. Bladene er cirkelrunde og h\xc3\xa5ndlappede med groft takket rand p\xc3\xa5 hver af de 9-13 slanke lapper. Oversiden er gr\xc3\xa6sgr\xc3\xb8n, mens undersiden er lysere gr\xc3\xb8n. H\xc3\xb8stfarven er r\xc3\xb8d, orange og gul (ofte p\xc3\xa5 samme blad)._NEWLINE_Blomstringen sker sidst i maj, og de r\xc3\xb8dlige blomster sidder samlet i endestillede halvsk\xc3\xa6rme. Frugterne er lysegr\xc3\xb8nne og vingede._NEWLINE_Arten har et kraftigt rodnet, men de planter, der forhandles i Danmark, er ofte podet p\xc3\xa5 grundstammer af spidsl\xc3\xb8n._NEWLINE_H\xc3\xb8jde x bredde og \xc3\xa5rlig tilv\xc3\xa6kst: 10 x 12 m (25 x 30 cm/\xc3\xa5r), men i Danmark ofte betydeligt mindre.\n_START_SECTION_\nHjemsted\n_START_PARAGRAPH_\nAcer shirasawanum er naturligt forekommende p\xc3\xa5 \xc3\xb8erne Honshu og Shikoku i Japan. De vokser i skovene h\xc3\xb8jt oppe p\xc3\xa5 de \xc3\xb8stvendte bjergsider, hvor der er rigeligt med nedb\xc3\xb8r og por\xc3\xb8s, veldr\xc3\xa6net lavajord._NEWLINE_P\xc3\xa5 Ohdaigahara-bjerget, der ligger p\xc3\xa5 Kii-halv\xc3\xb8en, Honshu, Japan, vokser arten i 1.400-1.600 m h\xc3\xb8jde under blandede l\xc3\xb8v- og n\xc3\xa5leskove sammen med bl.a. amurkorktr\xc3\xa6, Betula grossa (en art af birk), Eleutherococcus sciadophylloides (en art af tornaralie), Fraxinus lanuginosa (en art af ask), Ilex geniculata (en art af kristtorn), japansk b\xc3\xb8g, japansk konvalbusk, japansk lind, japansk r\xc3\xb8n, japansk taks, japansk troldn\xc3\xb8d, jessogran, panax, Quercus mongolica (en art af eg), sieboldl\xc3\xb8n, skrue\xc3\xa6delgran, Stuartia monadelpha (en art af Stewartia), solcypres samt Viburnum dilatum, Viburnum furcatum og Viburnum wrightii (tre arter af kvalkved)'